সুন্দরী মডেলদের দিয়ে ফাঁদে ফেলে ব্যবসায়ী-শিল্পপতিদের কাছ থেকে লাখ লাখ টাকা হাতিয়ে নিচ্ছে ভুয়া ডিবির একটি চক্র। সম্প্রতি প্রতারণার শিকার ইমতিয়াজ নামের এক ব্যবসায়ীর অভিযোগের পরিপ্রেক্ষিতে তদন্তে নামে মহানগর গোয়েন্দা পুলিশের (ডিবি) পূর্ব বিভাগ। গ্রেফতার করা হয় প্রতারক চক্রের সদস্য নারীসহ মোট ছয়জনকে। ১৭ ফেব্রুয়ারি শ্যামলীর গার্ডেন সিটির ২৩/১০ নম্বর বাসার এ-২ নম্বর ফ্ল্যাটে অভিযান চালায় ডিবি পুলিশ। অভিযানকালে ওই বাসা থেকে চট্টগ্রামের বন্দরটিলা ইপিজেড এলাকার ওয়াহেদুল খানের মেয়ে সুন্দরী মডেল জেরিন খান ওরফে জেরিন খ্রিস্টা (২৩) এবং প্রতারক চক্রের মূল হোতা রেহানা জামান পপিকে (৩৫) গ্রেফতার করা হয়। পরে তাদের দেওয়া তথ্যের ভিত্তিতে রাজধানীর বিভিন্ন এলাকা থেকে অস্ত্র ও ওয়াকিটকিসহ বেসরকারি বিশ্ববিদ্যালয়ের শিক্ষার্থী রাজ্জাক হোসেন রাজ, জাকির হোসেন, খসরু ও শহিদুল ইসলামকে গ্রেফতার হয়। এ ঘটনায় মোহাম্মদপুর ও মতিঝিল থানায় পৃথক মামলা করা হয়। অভিযানে অংশ নেওয়া ডিবি পুলিশের পরিদর্শক স ম কাইয়ুম এই প্রতিবেদককে জানান, জিজ্ঞাসাবাদ শেষে ওই দুই নারী জেল হাজতে আটক আছেন। অস্ত্রসহ গ্রেফতার ব্যক্তিদের দুজনকে রিমান্ডে নিয়ে আরও দুজনের নাম পাওয়া যায়। তাদেরও গ্রেফতারে অভিযান অব্যাহত আছে। মামলার বাদী ও ভুক্তভোগী ব্যবসায়ী ইমতিয়াজ আহমেদ ভুঁইয়া বলেন, ‘ধাপে ধাপে তারা আমার কাছ থেকে মোট ১৭ লাখ টাকা হাতিয়ে নিয়েছে। এভাবে আরও অনেকের সঙ্গে প্রতারণা করেছে তারা।’